Politi og redningsvæsen deltager tirsdag aften i en større redningsaktion i fjorden ud for Nykøbing. Vagtchefen ved Midt- og Vestjyllands Politi oplyser, at det var en anmeldelse om en jolle, der drev rundt ud for Langelinie med motoren tændt, der udløste alarmen kort før klokken 18. Politiet er senere blevet kontaktet af en familie, der savner en 68-årig mand, der var taget på fjorden for at fiske og ikke er kommet hjem. Eftersøgningen ledes af den danske eftersøgnings- og redningstjeneste Joint Rescue Coordination Centre (JRCC). - Aktionen er stadig i fuld gang. Man søger med både og redningshelikopter, mens vi patruljer langs kysten. Lige nu er vi på Fur for at undersøge, om han skulle være drevet i land der, siger vagtchefen ved Midt- og Vestjyllands Politi. På Twitter henstiller politiet i øvrigt til, at man holder sig væk fra det område ved fjorden, hvorfra eftersøgningen ledes. Det sker både for at give politiet ro til arbejdet og af hensyn til corona-restriktionerne.

Referat:
En redningshelikopter, flere både og politiet leder efter den savnede i fjorden ud for Nykøbing.